ເນື່ອງໃນໂອກາດພັກກອມມູນິດຈີນ ດຳເນີນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XIX, ເຊິ່ງໄຂຂຶ້ນທີ່ນະຄອນຫລວງປັກກິ່ງ ໃນວັນທີ 18 ຕຸລາ 2017,ໃນນາມຄະນະບໍລິຫານງານສູນກາງພັກປະຊາຊົນປະຕິວັດລາວ ສະມາຊິກພັກ ແລະປະຊາຊົນລາວບັນດາເຜົ່າ, ພວກຂ້າພະເຈົ້າຂໍສົ່ງຄວາມຊົມເຊີຍອັນອົບອຸ່ນ, ພອນໄຊອັນປະເສີດ ແລະ ອາລົມຈິດແຫ່ງຄວາມສາມັກຄີຮັກແພງອັນສະໜິດສະໜົມຖານສະຫາຍອ້າຍນ້ອງ ມາຍັງຄະນະບໍລິຫານງານສູນກາງພັກກອມມູນນິດຈີນ, ບັນດາຜູ້ແທນກອງປະຊຸມໃຫຍ່ ແລະຜ່ານກອງປະຊຸມໃຫຍ່ໄປຍັງສະມາຊິກພັກກອມມູນິດຈີນ ແລະປະຊາ ຊົນຈີນອ້າຍນ້ອງທຸກຖ້ວນໜ້າ.
ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XIX ຂອງພັກກອມມູນິດຈີນ ແມ່ນເຫດການການ ເມືອງທີ່ມີຄວາມໝາຍສຳຄັນຍິ່ງ ໃນຊີວິດການເມືອງຂອງພັກກອມມູນິດຈີນ,ເຊິ່ງໄດ້ໄຂຂຶ້ນໃນໄລຍະສຳ ຄັນຂອງການກຳນົດຍຸດທະສາດ ແລະວາງນະໂຍບາຍເພື່ອບັນລຸ ການສ້າງສັງຄົມອັນອິ່ມໜ່ຳສຳລານຮອບດ້ານ ແລະຄວາມຝັນຂອງຈີນ ໃນການຟື້ນຟູຄວາມຮຸ່ງເຮືອງສີວິໄລ ຂອງເຊື້ອຊາດຈີນ ໃນກາງສັດຕະວັດທີ 21 ໃຫ້ປາກົດຜົນເປັນຈິງຢ່າງມີໄຊ.
ພວກຂ້າພະເຈົ້າ ມີຄວາມພາກພູມໃຈເປັນຢ່າງຍິ່ງທີ່ເຫັນວ່າ ຕະຫລອດໄລຍະ 90 ກວ່າປີ ແຫ່ງການກຳເນີດເຕີບໃຫຍ່ຂອງຕົນ, ພັກກອມມູນິດຈີນມີບົດບາດນຳພາອັນເຂັ້ມແຂງ ແລະ ເຕັມໄປດ້ວຍການປະດິດສ້າງສ້າງບັນດາບາດລ້ຽວອັນສຳຄັນ ໃນປະຫວັດສາດຈີນ ເຊັ່ນ, ນຳພາສະຖາປະນາສປຈີນ ໃນປີ 1949,ດຳເນີນການປະຕິຮູບເປີດປະຕູສູ່ພາຍນອກ ແຕ່ປີ 1978 ເຊິ່ງຕິດພັນກັບການສ້າງສັງຄົມນິຍົມ ຕາມສີສັນພິເສດຂອງຈີນອັນໄດ້ເຮັດໃຫ້ ສປຈີນ ມີການພັດທະນາອັນວ່ອງໄວ, ເຂັ້ມແຂງ ແລະຮອບດ້ານສະເພາະໃນໄລຍະ 5 ປີແຫ່ງການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ XVIII ຂອງພັກກອມມູນິດຈີນ ທີ່ຖືເອົາສະຫາຍສີຈີນຜິງ ເປັນແກນກາງນັ້ນ, ປະຊາຊົນຈີນອ້າຍນ້ອງສືບຕໍ່ຍາດໄດ້ຜົນສຳເລັດ ທີ່ມີຄວາມສຳຄັນໃຫຍ່ຫລວງ ແລະຮອບດ້ານ ໃນພາລະກິດແຫ່ງການປົກປັກຮັກສາ ແລະສ້າງສາພັດທະນາສາທາລະນະລັດປະຊາຊົນຈີນ. ພວກຂ້າພະເຈົ້າຕີລາຄາສູງຕໍ່ແນວທາງ ການປະຕິຮູບ ແລະນະໂຍບາຍການພັດທະນາຂອງສະຫາຍສີຈິນຜິງ ເຊິ່ງໄດ້ມີແບບແຜນການນຳພາ ຢ່າງກວມລວມແລະຮອບດ້ານຕາມແນວຄິດໃໝ່, ຍຸດທະສາດໃໝ່ ແລະມາດຕະການໃໝ່ພາຍໃຕ້ສະພາບການໃໝ່ ແຫ່ງການພັດທະນາຢ່າງໜັກແໜ້ນ, ແນໃສ່ຊຸກຍູ້ການດຳເນີນການພັດທະນາ 5 ປະການ ໃນໜຶ່ງດຽວ, ຍຸດທະສາດ 4 ຮອບດ້ານ ແລະ ເປົ້າໝາຍສູ່ຊົນ 100 ປີ 2 ເຫດການດ້ວຍບາດກ້າວທີ່ໜັກແໜ້ນ.
ພວກຂ້າພະເຈົ້າເຊຶ່ອໝັ້ນວ່າພາຍໃຕ້ແສງສະຫ່ວາງມະຕິກອງປະຊຸມໃຫຍ່ຄັ້ງທີ XIX, ພັກກອມມູນິດຈີນ, ລັດຖະບານ ແລະ ປະຊາຊົນຈີນອ້າຍນ້ອງຈະສາມາດຍາດໄດ້ໄຊຊະນະໃໝ່, ຮອບດ້ານ ແລະ ຍິ່ງໃຫຍ່ກ່ວາເກົ່າບົນເສັ້ນທາງແຫ່ງການສ້າງສັງຄົມນິຍົມທີ່ມີສີສັນພິເສດຂອງຈີນ, ບັນລຸບັນດາເປົ້າໝາຍຍຸດທະສາດແລະພາລະກິດປະຫວັດສາດຂອງພັກກອມມູນິດຈີນທີ່ມີກຽດສະຫງ່າຢ່າງມີໄຊ.
ພັກປະຊາຊົນປະຕິວັດລາວ, ລັດຖະບານແລະປະຊາຊົນລາວບັນດາເຜົ່າສຸດທີ່ຖະນຸຖະໜອມສາຍພົວພັນມິດຕະພາບ ທີ່ເປັນມູນເຊື້ອອັນດີງາມລາວ-ຈີນ ແລະ ພ້ອມທີ່ຈະຮ່ວມກັບພັກກອມມູນິດຈີນ, ລັດຖະບານ ແລະ ປະຊາຊົນຈີນອ້າຍນ້ອງສືບຕໍ່ເຮັດສຸດຄວາມສາມາດຂອງຕົນໃນການປົກປັກຮັກສາ ແລະ ເພີ່ມພູນຄູນສ້າງສາຍພົວພັນ ແບບຄູ່ຮ່ວມຍຸຸດທະສາດຮອບດ້ານໝັ້ນຄົງຍາວນານ ແລະ ຄວາມໄວ້ເນື້ອເຊື່ອໃຈກັນ ລະຫວ່າງສອງພັກ, ສອງລັດແລະປະຊາຊົນສອງຊາດລາວ-ຈີນໃຫ້ນັບມື້ນັບແໜ້ນແຟ້ນເລິກເຊິ່ງກວ່າເກົ່າ ເພື່ອນຳເອົາຜົນປະໂຫຍດຕົວຈິງມາສູ່ປະຊາຊົນສອງຊາດລາວ-ຈີນ ແລະ ທັງເປັນການປະກອບສ່ວນເຂົ້າ ໃນພາລະກິດສັນຕິພາບແລະການຮ່ວມມືພັດທະນາຢູ່ໃນພາກພື້ນແລະໃນໂລກ.
ຂໍອວຍພອນໃຫ້ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XIX ຂອງພັກກອມມູນິດຈີນທີ່ມີກຽດສະຫງ່າ ຈົ່ງປະສົບຜົນສຳເລັດຢ່າງຈົບງາມ.
ຂໍອວຍພອນໃຫ້ສາຍພົວພັນມິດຕະພາບອັນເປັນມູນເຊື້ອແລະການຮ່ວມມືແບບຄູ່ຮ່ວມຍຸດທະສາດຮອບດ້ານໝັ້ນຄົງຍາວນານຕາມທິດ 4 ດີລະຫວ່າງສອງພັກ, ສອງລັດແລະປະຊາຊົນສອງຊາດລາວ-ຈີນຈົ່ງໄດ້ຮັບການ ເພີ່ມພູນຄູນສ້າງແລະແຕກດອກອອກຜົນຢ່າງບໍ່ຢຸດຢັ້ງ.
ດ້ວຍຄວາມນັບຖືຖານສະຫາຍ
ນະຄອນຫລວງວຽງຈັນ, ວັນທີ 18 ຕຸລາ 2017
ຄະນະບໍລິຫານງານສູນກາງພັກປະຊາຊົນ ປະຕິວັດລາວ